รัฐมนตรีประจำสำนักนายกรัฐมนตรี มอบหมายกรมประชาสัมพันธ์ จัดรายการ “NBT รวมใจ สู้ภัยโควิด-19” เพิ่มช่องทางประสานช่วยเหลือประชาชน
นายอนุชา นาคาศัย รัฐมนตรีประจำสำนักนายกรัฐมนตรี มีความเป็นห่วงต่อสถานการณ์การแพร่ระบาดโควิด-19 ระลอกใหม่ ที่ปัจจุบันพบตัวเลขผู้ติดเชื้อเป็นจำนวนมาก และพบว่าผู้ป่วยหลายรายไม่สามารถเข้ารับการรักษาได้ อีกทั้งประสบปัญหาการประสานงานเพื่อขอรับการรักษาพยาบาล เนื่องจากสายด่วนหลัก เช่น 1668 1669 1330 มีผู้ติดต่อเป็นจำนวนมาก จึง ได้สั่งการให้กรมประชาสัมพันธ์สร้างช่องทางการประสานงาน ส่งต่อและติดตามการให้ความช่วยเหลือระหว่างประชาชนกับสถานพยาบาล โดยเปิดช่องทางให้ประชาชนสามารถติดต่อขอความช่วยเหลือและประสานงาน ผ่านรายการ NBT รวมใจคนไทยไม่ทิ้งกัน ในช่วง “NBT รวมใจ สู้ภัย COVID-19” ตั้งแต่เมื่อวันศุกร์ที่ 23 เมษายน 2564รัฐมนตรีประจำสำนักนายกรัฐมนตรี เปิดเผยว่า หลังจากที่มีการประชาสัมพันธ์เพื่อประสานให้ความช่วยเหลือประชาชนผ่านทาง “NBT รวมใจ สู้ภัย COVID-19” พบว่ามีประชาชนโทรเข้ามาเพื่อสอบถามเพื่อขอความช่วยเหลือและขอคำแนะนำต่างๆ เป็นจำนวนมาก โดยที่ผ่านมาทางสถานีได้ดำเนินการประสานผู้ที่เกี่ยวข้องเพื่อส่งตัวผู้ป่วยเข้ารับการรักษา รวมถึงประสานเตียงและรถพยาบาล เป็นผลสำเร็จแล้ว จำนวน 23 รายประชาชนสามารถติดตามชมรายการสด “NBT รวมใจ สู้ภัย COVID-19” ทุกวันจันทร์-อาทิตย์ เวลา 10.00 น.-11-30 น. ทางช่อง NBT2HD ประชาชนสามารถสอบถามข้อมูลและประสานขอความช่วยเหลือผ่านทาง โทร. 02-275-4225 (10 คู่สาย) ตั้งแต่เวลา 10.00 น.-16.30 น. ทุกวัน ไม่เว้นวันหยุดราชการรัฐมนตรีประจำสำนักนายกรัฐมนตรี กล่าวเพิ่มเติมว่า รัฐบาลพยายามทำงานอย่างเต็มที่ เพื่อลดการสูญเสียและช่วยเหลือประชาชนให้ทั่วถึงในช่วงสถานการณ์โควิด-19 การรับเรื่องร้องทุกข์ผ่านทาง NBT เป็นอีกหนึ่งช่องทางในการบรรเทาความเดือดร้อนให้ประชาชน ทั้งนี้ ขอให้ทุกฝ่ายประสานความร่วมมือกัน เพื่อให้ประเทศก้าวผ่านวิกฤติโควิด-19 ได้อีกครั้ง และขอให้ประชาชนร่วมเป็นกำลังใจให้บุคลากรทางการแพทย์ ที่ทุ่มเท เสียสละ ทำหน้าที่ช่วยเหลือประชาชนอย่างไม่ย่อท้อ ขณะเดียวกันขอความร่วมมือประชาชนปฏิบัติตามมาตรการป้องกันการแพร่ระบาดโควิด-19 อย่างเคร่งครัด